चीन को सीक्रेट्स बेचने के आरोप; गिरफ्तारी के बाद साइंटिस्ट को 2 बार आया हार्ट अटैक
Russia Scientists Hypersonic Missile Technology Case तीनों को पिछले साल जून में गिरफ्तार किया गया था। तब से 76 साल के अनातोली को 2 बार हार्ट अटैक आ चुका है। उनकी तबीयत लगातार खराब रहती है।
रूस ने हाइपरसोनिक मिसाइल की टेक्नॉलोजी पर काम करने वाले अपने 3 वैज्ञानिकों के खिलाफ देशद्रोह का मुकदमा शुरू कर दिया है। इन तीनों पर चीन को मिसाइल टेक्नोलोजी से जुड़ी गुप्त जानकारी देने के आरोप लगाए गए हैं। तीनों साइबेरियाई शहर नोवोसिबिर्स्क में एक संस्थान में काम करते थे।
पहले वैज्ञानिक अनातोली को गुरुवार के दिन सुनवाई के लिए रूस के सेंट पीटर्सबर्ग शहर में लाया गया। उनकी कस्टडी को 10 नवंबर तक बढ़ाया गया है। ट्रायल की जानकारी सार्वजनिक नहीं की जाएगी। मीडिया को भी इससे दूर रखा गया है। वहीं, वैज्ञानिकों के वकीलों को भी कुछ भी कहने से इनकार किया गया है। तीनों को पिछले साल जून में गिरफ्तार किया गया था। तब से 76 साल के अनातोली को 2 बार हार्ट अटैक आ चुका है। उनकी तबीयत लगातार खराब रहती है।
नेक्स्ट जनरेशन मिसाइलों पर काम कर रहे थे वैज्ञानिक
रूस के राष्ट्रपति कार्यालय क्रेमलिन ने बयान जारी कर बताया है कि तीनों वैज्ञानिकों (अनातोली, अलेक्जेंडर और वैलेरी) के खिलाफ आरोप बहुत गंभीर हैं। रिपोर्ट्स के मुताबिक तीनों वैज्ञानिकों पर 2017 में चीन में हुई एक कॉन्फ्रेंस में मिसाइलों के सीक्रेट्स बेचने के आरोप लगे हैं। सेंट पीटर्सबर्ग कोर्ट ने इस ट्रायल को टॉप सीक्रेट घोषित किया है। मास्लोव रूस के टॉप साइंस इंस्टीट्यूट में प्रोफेसर और शोधकर्ता थे। तीनों वैज्ञानिक हाइपरसोनिक मिसाइल विशेषज्ञ हैं।
ये रूस की नेक्स्ट जनरेशन की मिसाइलों पर काम कर रहे थे। ये मिसाइलें स्पीड ऑफ साउंड से 10 गुना तेजी से उड़ सकती हैं। तीनों वैज्ञानिकों ने अपने ऊपर लगे आरोपों से इनकार किया है। वैज्ञानिकों का ट्रायल शुरू होने से 2 महीने पहले रूस की संसद ने अप्रैल में देशद्रोह के लिए मिलने वाली सजा को बढ़ाकर 20 साल से आजीवन कारावास करने के लिए वोटिंग की थी।
यूक्रेन एक के बाद एक तबाह कर रहा रूसी मिसाइलें
रूस में वैज्ञानिकों का ट्रायल उस समय हो रहा है जब यूक्रेन एक के बाद एक रूसी मिसाइलें तबाह करने के दावे कर रहा है। इसी हफ्ते यूक्रेन ने बताया था कि उन्होंने रूस की 6 हाइपर सोनिक मिसाइलों को एक रात में ढेर किया है। इनमें रूस की किंजल मिसाइल भी है। रिपोर्ट्स के मुताबिक 'किंजल' स्पीड ऑफ साउंड से भी 5 गुना तेजी से ट्रैवल करती है। इसकी रेंज 1200 मील की है।
दरअसल, अब तक रूस के राष्ट्रपति व्लादिमिर पुतिन दावा करते आए हैं कि वो हाइपरसोनिक मिसाइल बनाने में वर्ल्ड लीडर हैं। ऐसे में लगातार मिसाइलों का फेल होना उनके दावे पर बड़ा सवाल खड़ा कर रहा है।
रूसी इंस्टीट्यूट ने वैज्ञानिकों के समर्थन में जारी किया बयान
रूस के दूसरे वैज्ञानिकों ने अपने साथियों पर चलाए जा रहे मुकदमे की आलोचना की है। इन्होंने अपने साथियों के समर्थन में 15 मई को एक खुला पत्र जारी किया था। इसमें उन तीनों वैज्ञानिकों को निर्देश बताया गया था। उन्होंने कहा था कि तीनों वैज्ञानिकों ने विज्ञान के जरिए रूस की सेवा की है। अगर पैसे कमाना ही इनका मकसद होता तो इन्हें काफी समय से दूसरे देशों से ऑफर थे, ये आसानी से उन्हें स्वीकार कर रूस छोड़कर जा सकते थे।
